DA Den Europæiske Unions Tidende CE 78/533

(2004/C 78 E/0555)

SKRIFTLIG FORESPØRGSEL P-3376/03

af Christine De Veyrac (PPE-DE) til Kommissionen

(10. november 2003)

Om: Nedsatte momssatser — frisørsektoren

I 1999 gav EU på forsøgsbasis tilladelse til at anvende nedsatte momssatser på »arbejdskraftintensive tjenesteydelser« og opstillede i denne forbindelse en udtømmende liste over sektorer, der kunne anvende den nedsatte sats. Tre af Unionens medlemsstater (Spanien, Luxembourg, Nederlandene) valgte at gennemføre denne afgiftsnedsættelse i frisørsektoren og synes rede til at fortsætte hermed. Imidlertid foreslår Kommissionen i sit seneste forslag til momsdirektiv at slette frisørsektoren fra listen over tjenesteydelser, for hvilke der kan anvendes en nedsats sats. Kommissionen henviser i denne forbindelse til en undersøgelse, den har foretaget, og som konkluderer, at momsnedsættelsen ikke har nogen beskæftigelsesfremmende virkning, og at dens indvirkning på prisniveauet er uklar.

Kommissionens holdning er beklagelig, for så vidt som konklusionerne af denne rapport er baseret på en begrænset observationsperiode på 2 eller 3 år afhængigt af, hvilket land er er tale om. Evalueringen forekommer helt utilstrækkelig som grundlag for en endelig økonomisk afgørelse.

Kan Kommissionen på baggrund af ovenstående oplyse, om den finder en observationsperiode på 2-3 år tilstrækkelig til at evaluere den økonomiske effektivitet af en afgiftsforanstaltning, og om det derfor ikke ville være hensigtsmæssigt at forlænge den igangværende forsøgsordning og således bibeholde frisørsektoren på listen over »arbejdskraftintensive tjenesteydelser«, for hvilke der kan anvendes nedsatte momssatser?

Svar afgivet på Kommissionens vegne af Frederik Bolkestein

(4. december 2003)

Den nedsatte momssats for frisørvirksomhed er blevet muliggjort af direktiv 1999/85/EF af 22. oktober 1999 (1), som indførte muligheden for forsøgsvis anvendelse af en nedsat momssats for arbejdskraftintensive tjenesteydelse. Dette forsøg var nøje tidsbegrænset og skulle gøres til genstand for evalueringsrapporter fra både de medlemsstater, der har deltaget i forsøget, og Kommissionen.

Kommissionen vedtog sin evalueringsrapport den 2. juni 2003 (2). Den konkluderede, at det »under hensyn til de af medlemsstaterne afgivne oplysninger og grænserne for de benyttede analysemetoder […] ikke er muligt at slå fast, at denne momsnedsættelse har haft en gunstig indvirkning på beskæftigelsen. Hvad angår indvirkningen på det sorte arbejde, fremsættes samme bemærkning.«

Endvidere har Kommissionen inden for rammerne af denne evaluering ved hjælp af sin makroøkonomiske model QUEST foretaget en komparativ analyse af virkningerne af en momsnedsættelse sammenholdt med en nedsættelse af arbejdsomkostningerne. Denne simulation viser, at selv med den mest gunstige forudsætning om, at momsnedsættelsen slår fuldt igennem på forbrugerpriserne, vil en nedsættelse af arbejdsomkostningerne på EU-plan ved samme budgetudgift skabe 52 % flere jobs end en moms-nedsættelse.

Rådet havde oprindelig fastsat evalueringsperioden til tre år (som siden blev forlænget et år), og det er tilstrækkeligt til at efterprøve, om den forventede økonomiske mekanisme (prisnedsættelse, efterspørgselsstigning og til slut jobskabelse) kan fungere korrekt. Imidlertid har et af de vigtigste resultater af dette forsøg været, at en momsnedsættelse meget ofte ikke giver sig udslag i salgsprisen til den endelige forbruger eller kun gør det delvist. Endvidere har denne nedsættelse af salgsprisen oftest kun været midlertidig, eller det er blevet konstateret, at de pågældende sektorer har benyttet nedsættelsen til at indhente et lønefterslæb (en prisstigning, der er højere end inflationen). Derfor får den økonomiske mekanisme ikke den forventede virkning, og virkningerne på beskæftigelsen er så meget desto mere usikre, selv på lang sigt.

Kommissionen vedtog den 23. juli 2003 et forslag til direktiv vedrørende de nedsatte momssatser (3). Da Kommissionens målsætning går ud på at forbedre det indre markeds funktion, har det været vigtigt at sikre, at alle medlemsstater har samme muligheder for at anvende nedsatte momssatser eller at undlade at gøre det og det for samme sektorer. Direktivforslaget indeholder ikke nedsatte satser for frisørvirksomhed.

Forslaget er for tiden til behandling i Rådet, som med enstemmighed og på grundlag af EuropaParlamentets udtalelse skal træffe afgørelse om det kommende anvendelsesområde for de nedsatte momssatser.

(1) Rådets direktiv 1999/85/EF af 22. oktober 1999 om ændring af direktiv 77/388/EØF, for så vidt angår muligheden for forsøgsvis at anvende en nedsat momssats for arbejdskraftintensive tjenesteydelser, EFT L 277 af 28.10.1999.

(2) KOM(2003) 309 endelig udg.

(3) KOM(2003) 397 endelig udg.